# Oulu

**Oulu (veps. i suom.)
Uleåborg (roč.)**|  **Lidnanznam**  |  **Flag**  |
| Valdkund
  | Suomenma |
| Eläjiden lugu (2024)
  | 215,530 ristitud |
| Pind
 | 3,817,69 km² |
|  |
| Pämez'
  | Ari Alatossava (sulaku 2024—) |
| Telefonkod
 | +358−8 |
| Aigvö
 | tal'vel UTC+2, kezal UTC+3 |

Lidnankundan sijaduz agjas i valdkundas (2020)
**Oulu** (mugažo suomen kelel, virktas [ˈou̯lu], roč.: *Uleåborg* [ʉːlɛɔˈbɔrj]) om Suomenman videnz' surtte lidn, Pohjoižpohjanma-provincijan pälidn.

Se om Pohjoižen Skandinavijan kaikiš suremb lidn, kaikiš amuižemb lidn Suomenman pohjoižes, järed tedokeskuz.

## Istorii

Vl 1377 ezmäine eländpunkt mainitase nügüd'aigaižen lidnan territorijas, om kirjutadud Uz'lidnan aigkirjas kuti karjalaižiden lidnuz Ovl-jogen randal (ven.: *новый городок на Овле-реце*).

Nügüdläižen eländpunktan aluz om pandud vn 1605 8. päiväl sulakud kuti ročin lidnuz. Se sai lidnan statusad vl 1610.

Vl 1822 sur' lämoipalo oli tehnus lidnas.

Oulun ižandusen päsarakod oma sauvond, bumagan tegmine (Stora Enso), elektrotehnine sarak (Nokia), turizm (sidä kesken rahvahidenkeskeine turizm opendamha). «Toppila»-lämuzelektrostancii sijadase lidnan ühtennimižes rajonas, radab turbhal.

## Geografijan andmused

Oulun kuva Man ratud kaimdajaspäi (2007)
Lidn sijadase valdkundan lodehes, Baltijan meren Botnižen lahten randal, ühtennimižen jogen lanktendan sijas.

Matkad Hel'sinkihesai om 607 km suvhe avtotedme, 539 km orhal.

Klimat om ven kontinentaline subarktižen röunal, Baltijan meren valatoitusenke. Voden keskmäine lämuz om +3,3 C°, kezakun-elokun +13,7..+16,7 C°, tal'vkun-uhokun −5,3..−8,4 C°. Ekstremumad oma −41,5 C° (uhoku) i +33,3 C° (heinku). Kezaaigan minimum om −6,1 C° (kezaku), tal'vaigan maksimum om +9,6 C° (viluku). Ei voi olda haloid heinkus vaiše. Paneb sadegid 525 mm vodes, enamba heinkus (80 mm) i elokus (62 mm), vähemba vilukus-sulakus (23..32 mm kus). Kun keskmäine relätivine nepsuz vajehtase 66..76 % röunoiš sulakus-elokus, 86..90 % redukus-uhokus. Läz ei olele päipaštod tal'vel (8..28 časud kus), kezaaig om päivoikaz.

Vn 2018 andmusiden mödhe lidnankundan pind om 3 817,52 km², sidä kesken kuivma — 2 970,97 km², meri — 766,96 km², sokaz ma otab 79,59 nellikkilometrad. Lindfartaliden pind om 187,1 km².

## Tobmuz

Lidnrajoniden kart (2020)
Lidnankund jagase 23 rajonaks, ned alajagasoiš 106 lidnanlaptaks (ümbrikoks). Oulun municipaline suim kogoneb 67 ezitajaspäi.

Edeližed Oulu-lidnan pämehed (suom.: *Oulun kaupunginjohtaja*) oma Seppo Määttä (vn 2023 sulaku-tal'vku), Päivi Laajala (sulaku 2017 — keväz'ku 2023), Matti Pennanen (2006−2017), Kari Nenonen (1999−2006), Risto Parjanne (1991−1999).

## Eläjad

Vl 1980 lidnankundan eläjiden lugu oli 121 809 ristitud, vl 2000 — 160 851 ristitud, vl 2010 — 185 419 ristitud, vl 2020 — 205 629 ristitud. Kaik 203 623 eläjad oli lidnas vn 2018 lopus. Kaikiš suremb lidnankundan ristitišt om nügüd'.

Rahvahad (ezmäižen kodikelen mödhe, 2014): suomalaižed — 96,4 %, ročilaižed — 0,2 %, saamalaižed — 0,1 %, toižed rahvahad — 3,3 %.

Lüteranižen hristanuskondan kaks' päjumalanpertid, seičeme jumalanpertid i kapell oma saudud da avaitud lidnas.

Kaik kaks' üläopendusen aluzkundad om lidnas: Oulun universitet (suom.: *Oulun yliopisto*, alusenpanend 1958, 13,9 tuh. üläopenikoid vl 2023) i Oulun sättutoitud tedoiden universitet.

## Transport

Avtobusad oma kundaližeks transportaks, avtod i velosipedad — personaližeks transportaks lidnan südäimes.

Kaik nell' valdmad om saudud meriportas, ned oma jüguiden erazvuiččen toižendan täht. Meriport om üks' kaikiš enamba kävutadud Botnižen lahten randištol.

Raudte Hel'sinkišpäi tuli lidnha vl 1886. Nügüd' «Pendolino»-kiruhjonused ühtenzoittas lidnad Hel'sinkinke Jogensun kal't.

Rahvahidenkeskeine civiline *Oulu*-lendimport (*OUL / EFOU*, 1,1 mln passažiroid vl 2018) om kahtenz' surtte Suomenmas, se sijadase vižtoštkümnes kilometras suvipäivlaskmha lidnan keskuzpalaspäi. Tehtas reisid Pohjoiževropan maihe, Suomenmadme i čarterreisid Evropan suvipäivlaskmaižihe lebutahoiže.

## Galerei

* Lidnan tobmuden sauvuz (2025)
* Oulun lüteranine päjumalanpert', vn 2018 nägu
* *Stora Enso*-kompanijan cellülozbumagaine tegim vn 2006 vilukus
* Linnanmaa-tehnopolis vl 2007, enamba mi 200 rezidentanke
* Oulun universitetan päsauvuz (2010)
* Oulu-lidnan teatr (2005)
* Lidnan port vl 2007
* Rahvahidenkeskeižen *Oulu*-lendimportan terminal vl 2018
* Lidnan avtobusstancii vl 2016
* *Oulu*-päraudtestancii vl 2016

## Homaičendad

## Irdkosketused

* Oulu-lidnan tobmuden sait (*ouka.fi*). (suom.) (angl.) (roč.)

|  |  |  |
| --- | --- | --- |
|  | **Suomenman agjad da niiden administrativižed keskused** |  |
| Ahvenanma1 (Mariehamn) | Kainu (Kajani) | Kanta Häme (Hämenlidn) | Keskpohjanma (Kokkol) | Kesksuomenma (Jüväskülä) | Kümenlakso (Kouvol) | Laplandii (Rovanem') | Pirkanma (Tampereh) | Pohjanma (Vas) | Pohjoižkarjal (Jogensu) | Pohjoižpohjanma (Oulu) | Pohjoižsavo (Kuopio) | Päijät Häme (Laht) | Sadakund (Pori) | Suvikarjal (Lapenrand) | Suvipohjanma (Seinjogi) | Suvipäivlaskmaine Suomenma (Turku) | Suvisavo (Mikoi) | Udenma (Hel'sinki) |
| 1 Avtonomine agj. |
|  |